תמר אלאור

תמר אלאור (נולדה ב-1955) היא פרופסור לאנתרופולוגיה במחלקה לסוציולוגיה ואנתרופולוגיה באוניברסיטה העברית בירושלים.

ביוגרפיה
אלאור נולדה בתל אביב, ליונה (אופטובסקי-דאום) ודוד פריימן. גדלה בעבר הירקון המזרחי של העיר ומתגוררת שם גם כיום. את לימודיה התיכוניים עשתה ב"תיכון חדש" בעיר. למדה באוניברסיטת תל אביב לשני התארים הראשונים וכתבה את עבודת הדוקטור שלה באוניברסיטת בר-אילן בהנחיית פרופ' דפנה יזרעאלי ופרופ' חיים חזן.

החל מ-1992 היא מלמדת במחלקה לסוציולוגיה ואנתרופולוגיה באוניברסיטה העברית. שימשה בתפקידים שונים במחלקה זו ובפקולטה למדעי החברה באוניברסיטה, והחל מ-2009 היא משמשת כחברה בוועד של הרשות לתלמידי מחקר של האוניברסיטה. מ-2008 מלמדת את קורס המבוא לאנתרופולוגיה באוניברסיטה, במקביל להוראה בקורסים לספרות ואנתרופולוגיה, מגדר ודת, קריאה בטקסטים תרבותיים קאנוניים בשיטת לימוד של "בית מדרש", וקורס מתקדם בשיטות מחקר איכותניות.

בין השנים 2004–2007 עמדה בראש מרכז לייפר לחקר המגדר, והייתה חברה בקבוצת מחקר על חינוך ודת במרכז סכוליון באוניברסיטה העברית. שהתה פעמיים כעמיתת מחקר במרכז לחקר היהדות באוניברסיטת פנסילבניה, CAJS, ושימשה כפרופסור אורחת במלגת גינור בבית המדרש לרבנים באמריקה בניו יורק.

במחצית שנות התשעים נמנתה על הצוות הרחב שהקים את מכללת עלמא לתרבות עברית.

תחומי מחקר

אלאור מתמקדת בחקר הצומת המחבר מגדר, תרבות וידע, ועסקה בעיקר בחקר נשים חרדיות ודתיות. עבודת הדוקטור שלה הייתה מחקר חלוצי בקרב נשים חרדיות. מאז פרסום העבודה כספר ב-1992, משמש מחקר זה כנקודת מוצא והתייחסות לחקר נשים בישראל, לחקר האוכלוסייה החרדית, ולעבודה אתנוגרפית השייכת לפרק "החדש" באנתרופולוגיה. הממצאים שנגעו למחקר זה נבדקו שוב באופנים שונים בשתי אוכלוסיות נוספות השייכות לחברה הדתית בישראל: הקהילה הציונית-דתית, והמזרחית ספרדית (כולל "מתחזקים" וחוזרים בתשובה); על מחקרים אלו הוציאה אלאור שני ספרים נוספים. באופן זה נוצר מעין מחקר השוואתי, הנדיר יחסית בעבודות אתנוגרפיות בנות זמננו.

על פי דרכה של אלאור, לימוד הפן האורייני בחיי נשים חרדיות, דתיות מודרניות, וחרדיות מזרחיות וחוזרות בתשובה, נוגע בקבוצות העיקריות הרוקמות את "המגזר הדתי" ומגיע אליהן דרך הפריזמה המגדרית. משם נפתחים חלונות אל כל ההקשרים המשמעותיים לחיי נשים ואנשים דתיים ומתקבלות תובנות סוציולוגיות הקשורות לפרמטרים כלכליים, פוליטיים, אתניים, משפחתיים ואחרים.

ב-2009–2010 כתבה מחקר קטן היקף על לימוד התניא בקרב נשים בחסידות חב"ד, ועל שאלות הנוגעות לגילוי וכיסוי גופן של נשים דתיות במרחב הציבורי בישראל בהשוואה לסוגיית הרעלה בצרפת, טורקיה, בלגיה ומרוקו.

החל משנת 2008 עוסקת אלאור במחקריה בחקר תרבות חומרית בישראל, ומתמקדת באובייקט "סנדל ישראלי". זהו מחקר מרובה אתרים וגישות, החובק עבודה ארכיונית, אתנוגרפיה, ארכאולוגיה, טכנולוגיה ומיתולוגיה.

פרסמה מאמרים רבים הנובעים מתחומי המחקר העיקריים שלה, וכן מאמרים בנושאים אחרים, כגון אמהות ישראלית, מתודולוגיה אנתרופולוגית, ספרות ואמנות פלסטית בהיבטים חברתיים, כתיבה מחקרית ועוד.

מבחר פרסומים
ספריה
 בעריכתה, מתחת לפני השטח: המזבלה של תל אביב המנדטורית במקווה ישראל, רסלינג, 2024.
 סנדלים - אנתרופולוגיה של סגנון ישראלי. עם עובד. 2014
 מקומות שמורים: מגדר ואתניות במחוזות הדת והתשובה. תל אביב: עם עובד. 2006
 משכילות ובורות: מעולמן של נשים חרדיות. תל אביב: עם עובד. 1992
הספר הופיע גם באנגלית: Educated and Ignorant: On Ultra orthodox Women and their Life. 1994. Boulder CO: Lynne Reinner Pub.
 בפסח הבא: נשים ואוריינות בציונות הדתית. תל אביב: עם עובד. 1998
הספר פורסם באנגלית בשנת 2002: Next Year I will know more. Literacy and Identity of Young Orthodox Women Women in Israel. 2000. Detroit: Wayne State University Press.

מבחר ממאמריה
 El Or, Tamar. 1991. "Captured Babies: The Ultraorthodox Perception of Non Orthodox Jews." Megamot 34(1) pp. 104-121, Hebrew.
 El Or, Tamar. 1992. " Do You Really Know How They Make Love : The Limits of Intimacy with Ethnographic Informants." Qualitative Sociology 15(1) pp. 53-73.
 El Or, Tamar. 1993. " You Can't See Iceland from Shiloh: The Rechelim Case." Alpaim 7, pp. 59-81, Hebrew.

קישורים חיצוניים



 "Next Year I Will Know More", באתר Google Books






על כתביה:
 משכילות ובורות, באתר עם עובד
 בפסח הבא, באתר עם עובד


מכתביה:


קטגוריה:אנתרופולוגיות ישראליות
קטגוריה:אנתרופולוגים ישראלים
קטגוריה:סגל האוניברסיטה העברית בירושלים: סוציולוגיה ואנתרופולוגיה
קטגוריה:בוגרות תיכון חדש
קטגוריה:בוגרי תיכון חדש
קטגוריה:חוקרי החברה החרדית
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:בעלות תואר דוקטור מאוניברסיטת בר-אילן
קטגוריה:בעלי תואר דוקטור מאוניברסיטת בר-אילן
קטגוריה:ישראליות שנולדו ב-1955
קטגוריה:ישראלים שנולדו ב-1955